नई दिल्ली (एजेंसी)। भारतीय जनता पार्टी पूर्वोत्तर के मणिपुर विधानसभा चुनाव में पूर्ण बहुमत के साथ सत्ता में दोबारा लौटने जा रही है। भारतीय निर्वाचन आयोग की वेबसाइट के अनुसार भाजपा को 60 सदस्यों वाली विधानसभा के चुनाव की मतगणना में 28 सीटों पर सफलता मिल चुकी है और 4 सीटों पर पार्टी आगे चल रही है। मुख्यमंत्री एन बीरेन सिंह ङ्क्षहगांग निर्वाचन क्षेत्र से विजयी घोषित किए गए हैं। उन्होंने अपने प्रतिद्वंदी पी शरतचंद्र सिंह को 8271 मतों से हराया। राज्य में भाजपा से अलग रहकर चुनाव लड़ी जनता दल यूनाइटेड (जदयू) को 6 सीटें मिली हैं। कांग्रेस पार्टी 5 सीटों पर विजयी हुई है। निर्वाचन आयोग की वेबसाइट के अनुसार, कुकी पीपुल्स एलायंस को दो सीटें मिली हैं। नागा पीपुल्स फ्रंट(एनपीएफ) ने 5 सीटें जीती। नेशनल पीपुल्स पार्टी(एनपीपी) के उम्मीदवार 6 सीटों पर विजयी हुए हैं और एक सीट पर उनके उम्मीदवार बढ़त पर हैं। 3 सीटें निर्दलीय उम्मीदवारों के पक्ष में गई हैं।
वर्ष 2017 में हुए विधानसभा चुनाव में भाजपा ने केवल 21 सीटें जीती थी, लेकिन पार्टी ने एनपीपी और एनपीएफ के समर्थन से सरकार बनाकर सबसे अधिक 28 सीटें जीतने वाली कांग्रेस को सत्ता से बाहर कर दिया। एनपीपी और एनपीएफ का इस बार के चुनाव में भाजपा के साथ चुनाव पूर्व तालमेल या गठबंधन नहीं हुआ था।
awa_Deva hin_Deva